孫權故城下懷古兼送友人歸建業
作者：劉長卿
朝代：唐

paragraphs: 雄圖爭割據，神器終不守。
上下武昌城，長江竟何有。
古來壯臺榭，事往悲陵阜。
寥落幾家人，猶依數株柳。
威靈絕想像，蕪沒空林藪。
野徑春草中，郊扉夕陽後。
逢君從此去，背楚方東走。
煙際指金陵，潮時過湓口。
行人已何在，臨水徒揮手。
惆悵不能歸，孤帆沒雲久。